ინტერი მილანი (საფეხბურთო კლუბი)
ინტერნაციონალე, ან მხოლოდ ინტერი (იტალ. Football Club Internazionale Milano) — იტალიური საფეხბურთო კლუბი ქალაქ მილანიდან (ლომბარდია). დაარსების დროიდან, 1908 წლიდან უწყვეტად ასპარეზობს იტალიის სერია A-ში. კლუბს მოგებული აქვს 30 საშინაო ტიტული, არის იტალიის 20-გზის ჩემპიონი, 7-გზის თასის მფლობელი და 5-გზის სუპერთასის მფლობელი. 2006-2010 წლებში „ინტერმა“ ზედიზედ 5-ჯერ შეძლო იტალიის ჩემპიონის ტიტული მიპოვება, რაც ყველა დროის რეკორდია. ჩემპიონთა ლიგის გამარჯვებული კლუბი 3-ჯერ გახდა, ზედიზედ 2 სეზონში 1964 და 1965 წლებში, შემდეგ კი 2010 წელს, როდესაც შავ-ლურჯებმა ტრებლის შესრულება შეძლეს, ჩემპიონთა ლიგასთან ერთად შეძლეს იტალიის ჩემპიონატის და თასის მოგება. კლუბი არის 2-გზის საკონტინენტთაშორისო თასის მფლობელი. „ინტერმა“ 3-ჯერ შეძლო უეფა-ს თასის, 2-ჯერ საკონტინენტთაშორისო თასის, ხოლო 1-ხელ მსოფლიო საკლუბო ჩემპიონატის ჩემპიონობა. მთელი ისტორიის მანძილზე შიდა ტურნირებში მიღწეული წარმატებებით იტალიაში მე-2 კლუბია, ხოლო საერთაშორისო ტურნირებში მიღწეული წარმატებებით ევროპაში მე-7 კლუბი. მეტსახელი „ნერაძური“ (იტალ. Nerazzuri), ანუ შავ-ლურჯები, კლუბის ფეხბურთელთა ფორმის ფერებიდან მომდინარეობს. ასევე გააჩნია მეტსახელები „სანატრელი“ (იტალ. Beneamata) და „Biscione“, რაც მილანის ერთ-ერთი სიმბოლოს, მილანის საჰერცოგოს გერბზე გამოსახული დიდი მახრჩობელა გველის დასახელებაა იტალიურად. „ინტერი“ საშინაო მატჩებს ატარებს სტადიონ სან სიროზე, რომელიც 80 018 მაყურებელს იტევს და ასევე ატარებს ჯუზეპე მეაცას სახელს. სტადიონს კლუბი თანაქალაქელ „მილანთან“ იყოფს. სტადიონი არის ყველაზე დიდი იტალიურ ფეხბურთში. კლუბის ყველაზე დიდი მოწინააღმდეგე არის „მილანი“, მასთან დაპირისპირებას დერბი დელა მადონინა ეწოდება და არის ერთ-ერთი ყველაზე გამორჩეული დაპირისპირება ფეხბურთში. 2010 წლის მონაცემებით „ინტერი“ იტალიაში არის მე-2 გულშემატკივართა რაოდენობით, ხოლო ევროპაში მე-6.